रांची. बीच सड़क पर धुर्वा थाने के दारोगा की पिटाई से जख्मी संत जेवियर्स कॉलेज के छात्र अंकुश जालान के खिलाफ प्राथमिकी दर्ज कर सुखदेवनगर पुलिस ने उसे जेल भेज दिया। जबकि, दारोगा के खिलाफ सिर्फ जांच बैठाकर उसे मुक्त कर दिया। बाइक ओवरटेक करने पर दारोगा हरनारायण साह ने सोमवार को अंकुश की बीच सड़क पर जमकर पिटाई कर दी थी और बीच बचाव करने आए लोगों से गाली गलौज भी की थी।
इस घटना के बाद दारोगा और छात्र ने एक दूसरे के खिलाफ प्राथमिकी दर्ज कराई थी, लेकिन सुखदेवनगर पुलिस ने एकतरफा कार्रवाई की। छात्र के जेल जाने के बाद अमर चौक के लोगों का गुस्सा उबाल पर है। उधर, छात्र संगठनों ने भी पुलिस के खिलाफ आंदोलन छेड़ने की बात कही है।
कार्रवाई अलग-अलग क्यों?
सोमवार को छात्र अंकुश दारोगा हर नारायण साह एक दूसरे से उलझ गए थे। अमर चौक के लोगों ने पुलिस की दबंगई देखी, तो उनसे रहा नहीं गया और वो लोग पुलिस के खिलाफ सड़क पर उतर आए। पुलिस ने चालाकी दिखाते हुए वहां मामला शांत करा दिया और दोनों को थाने ले आई। थाने में दोनों से लिखित आवेदन लिया गया और बाद में छात्र पर एकतरफा कार्रवाई कर उसे गिरफ्तार कर लिया।
व्यवसायियों में रोष
दारोगा और सुखदेवनगर पुलिस की कार्रवाई से शहर के व्यवसायियों में रोष है। व्यवसायियों का कहना है कि पहले तो दारोगा ने मनमानी की, फिर छात्र को बीच सड़क पर पीटा। लोगों ने इसका विरोध किया तो पुलिस ने उनसे भी गाली गलौज की। छात्र की गलती होती, तो आम लोग उसकी मदद करने नहीं आते। पुलिस की ज्यादती के खिलाफ व्यवसायी आंदोलन की तैयारी में हैं।
hin_Deva hin_Deva hin_Deva hin_Deva hin_Deva hin_Deva